Campioana Dinamo Bucureşti va întâlni, în 25 mai, formaţia SG Flensburg-Handewitt, în semifinala Turneului Final Four de la Hamburg, potivit tragerii la sorţi de vineri. În cealaltă semifinală se duelează Rhein-Neckar Lowen - Fuchse Berlin.
Conform clasamentului din prima ligă germană, Rhein Neckar (locul 11) era cea mai accesibilă echipă, comparativ cu Fuchse și Flensburg, clasate pe locurile 2, respectiv 3.
Într-o ”afacere” germană, care include trei echipe calificate la Turneul F4, plus găzduirea acestuia, s-a strecurat Dinamo Bucureşti, care a reuşit o performanţă remarcabilă prin eliminarea danezilor de la Skjern Handbold în sferturi şi în deplasare.
Dinamo s-a impus cu 38-34, după ce în tur câştigase cu 28-27.
Celelalte echipe calificate în semifinale sunt Fuchse Berlin (33-33 şi 37-30 cu HBC Nantes), SG Flensburg-Handewitt (41-30 şi 28-29 cu IK Savehof) şi Rhein-Nekar Lowen (32-29 şi 28-29 cu Sporting CP).
Campioana Dinamo Bucureşti a mai jucat semifinale în această competiţie în 2004, când a ratat finala fiind eliminată de BM Altea.
Turneul Final Four va avea loc la Hamburg, în 25-26 mai, cu prima zi rezervată semifinalelor şi cea de-a doua finalelor European League, pentru bronz şi pentru trofeu.
Fuchse Berlin este deţinătoarea trofeului.